Ak má vaša dcéra alergiu na mliečnu bielkovinu, mali by ste zo svojho jedálneho lístka vyradiť mlieko a výrobky z neho – jogurty, podmaslie, kefíry, biele a žlté syry a maslo. Dajte si pozor aj na ďalšie silné alergény: bielok zo slepačích vajec, červené mäso, ryby, čokoláda, orechy, med, rajčiny, citrusy, jahody, nadúvacia zelenina: karfiol, kapusta, cibuľa, cesnak. Váš jedálny lístok by mal byť bohatý na hydinové a králičie mäso, žĺtky zo slepačích vajec, výrobky z obilnín (ryža, krúpy, cestoviny, tmavý chlieb), zemiaky, zeleninu, ovocie. Tieto potraviny sú zdrojom bielkovín a železa. Môžete piť zelený čaj, slabý čierny čaj, džúsy, mätové a iné čaje pre dojčiace ženy a, samozrejme, minerálne vody (odporúčame vody s vyšším obsahom vápnika). Vyhýbajte sa smaženým, tučným, slaným a ťažko stráviteľným pokrmom. Tiež sa poraďte s lekárom, či u vás bude nutné doplniť vápnik. Bohatým zdrojom vápnika sú sardinky, mandle, petržlen, špenát alebo brokolica.